25. výrocna Správa Komisie Európskemu parlamentu o antidumpingových, antisubvenčných a ochranných opatreniach Spoločenstva (2006) [SEC(2007) 1076] /* KOM/2007/0479 v konečnom znení */





[pic] | KOMISIA EURÓPSKYCH SPOLOČENSTIEV | Brusel, 21.8.2007 KOM(2007) 479 v konečnom znení 25. VÝROČNÁ SPRÁVA KOMISIE EURÓPSKEMU PARLAMENTU o antidumpingových, antisubvenčných a ochranných opatreniach Spoločenstva(2006)[SEC(2007) 1076] Úvod Táto správa za rok 2006 sa predkladá Európskemu parlamentu na základe jeho rezolúcie zo 16. decembra 1981 o antidumpingových opatreniach Spoločenstva a správy jeho Výboru pre priemysel, zahraničný obchod, výskum a energetiku. Táto krátka správa poskytuje prehľad o hlavných otázkach v roku 2006, ale tak, ako v predchádzajúcich rokoch je podložená podrobnejším pracovným dokumentom útvarov Komisie spolu s podrobnými prílohami. Správa a pracovný dokument majú rovnakú všeobecnú štruktúru, všetky kapitoly uvedené v správe je možné nájsť pod rovnakým názvom v pracovnom dokumente, čím sa umožňuje ľahké vyhľadávanie komplexnejších informácií. Táto správa a plné znenie pracovného dokumentu sú verejnosti k dispozícii na internetovej stránke:http://europa.eu.int/comm/trade/issues/respectrules/anti_dumping/legis/index_en.htm Túto správu treba chápať v rámci všeobecného pozadia obchodnej politiky EÚ, ako sa nedávnejšie uviedlo v oznámení Komisie o „Globálnej Európe“[1]. V tejto súvislosti Komisia v decembri 2006 prijala „zelenú knihu“, v ktorej verejnosť vyzýva, aby zvážila spôsob, ako môže EÚ čo najlepšie využiť svoje nástroje ochrany obchodu (ďalej len „NOO“) v meniacom sa globálnom hospodárskom prostredí. Výsledky tohto procesu budú uvedené v budúcich správach. 1. Prehľad právnych predpisov Antidumpingové, antisubvenčné a ochranné prešetrovania sa vykonávajú na základe základných nariadení Rady. Prehľad existujúcich právnych predpisov sa nachádza v pracovnom dokumente. Na základné antidumpingové a antisubvenčné texty sa bude ďalej odkazovať ako na „základné nariadenie(-a)“. 2. Základné pojmy Kapitola 2 v pracovnom dokumente poskytuje prehľad o terminológii a postupoch používaných pri prešetrovaniach NOO. 3. Zavedenie procesu preskúmania NOO Od posledného dôkladného preskúmania NOO v Európskej únii v roku 1994 došlo k významnému vývoju v európskom ako aj globálnom hospodárskom prostredí. S cieľom zohľadniť tieto zmeny a zistiť, či sú potrebné prípadné úpravy, Komisia uverejnila 6. decembra 2006 zelenú knihu[2] o fungovaní nástrojov EÚ na ochranu obchodu a otvorila trojmesačný proces verejnej úvahy so zúčastnenými stranami. Zelená kniha vychádza z nedávneho oznámenia o vonkajšej konkurencieschopnosti. Na základe verejnej debaty a po posúdení doručených odpovedí Komisia oznámi výsledky zúčastneným stranám, vypracuje závery a, ak to bude potrebné, navrhne úpravy nástrojov EÚ na ochranu obchodu. 4. ROZšÍRENIE Počas roku 2006 Komisia pokračovala v realizácii akčného plánu na prípravu vstupu Bulharska a Rumunska. Akčný plán, ktorý bol stanovený už v roku 2005, zahŕňal niekoľko aktivít podobných tým, ktoré Komisia zorganizovala v oblasti NOO už v súvislosti s rozšírením EÚ v roku 2004 (uvádzajú sa vo výročných správach za roky 2004 a 2005). Tak ako predtým, cieľom týchto aktivít bolo zabezpečiť čo najplynulejšiu integráciu verejných správ pristupujúcich krajín v oblasti ochrany obchodu. 5. Štatút trhového hospodárstva pre celú krajinu (ŠTH) Koncepčne sú kritériá pre celú krajinu na stanovenie, či sa krajina môže považovať za krajinu s plným trhovým hospodárstvom na účely antidumpingových prešetrovaní, inšpirované kritériami, ktoré sa uplatňujú na individuálne spoločnosti so sídlom v hospodárstvach transformujúcich sa na trhové hospodárstva, ktoré sú stanovené v článku 2 ods. 7 základného nariadenia. V tejto súvislosti sa počas roku 2006 vykonalo veľa práce. Útvary Komisie konkrétne pripravili druhé posúdenie žiadosti Vietnamu o ŠTH, pri ktorom sa dospelo k záveru, že Vietnam ešte nespĺňa päť kritérií na udelenie ŠTH. V septembri 2003 bola prijatá žiadosť Čínskej ľudovej republiky a Komisia v júni 2004 vykonala predbežne posúdenie. Pracovná skupina na vysokej úrovni pre ŠTH, vytvorená po samite EÚ a Číny v roku 2005, sa v roku 2006 stretla dvakrát a zamerala svoju pozornosť na reformné úsilie Číny v oblasti účtovného a finančného odvetvia. Na samite EÚ a Číny v septembri 2006 obidve strany vyjadrili spokojnosť s napredovaním v dialógu o štatúte trhového hospodárstva a s činnosťou pracovnej skupiny. Útvary Komisie v rámci samitu súhlasili s prípravou aktualizovaného predbežného posúdenia z roku 2004. Počas roku 2006 pokračovala práca na žiadostiach o ŠTH zo strany Mongolska, Kazachstanu a Arménska. Komisia posúdila novopredložené informácie a položila ďalšie otázky, pokiaľ ide o záležitosti, ktoré neboli dostatočne objasnené v dotazníkoch. 6. Informačné a komunikačné opatrenia/dvojstranné kontakty V rámci činností linky pomoci v oblasti ochrany obchodu pre malé a stredné podniky (ďalej len „MSP“) zriadenej v decembri 2004 sa pokračovalo v riešení osobitných otázok/problémov MSP v súvislosti s nástrojmi ochrany obchodu. Komisia takisto zorganizovala a zúčastnila sa na 9 informačných seminároch pre hospodárske subjekty a verejné správy tretích krajín. 7. Prehľad antidumpingových, antisubvenčných a ochranných prešetrovaní a opatrení 7.1. Všeobecné informácie Na konci roku 2006 malo Spoločenstvo platných 134 antidumpingových opatrení (pozri prílohu O) a 12 antisubvenčných opatrení (pozri prílohu P). V roku 2006 sa antidumpingové alebo antisubvenčné opatrenia dotkli 0,6 % celkového dovozu do Spoločenstva. Pripomíname, že podrobnosti o ďalej uvedených otázkach nájdete v pracovnom dokumente priloženom k tejto správe. Odkazy na prílohy k pracovnému dokumentu sú uvedené v názve kapitol. 7.2. Nové prešetrovania (pozri prílohy A až E a prílohu N) V roku 2006 sa začalo 36 prešetrovaní[3]. Dočasné clá boli uložené v 13 konaniach. Uložením konečných ciel bolo uzavretých 13 prípadov. Bez prijatia opatrení bolo uzavretých 18 konaní. Pokiaľ ide o ďalších 9 antidumpingových opatrení, po piatich rokoch im automaticky vypršala platnosť. 7.3. Revízne prešetrovania Revízne prešetrovania aj naďalej predstavujú hlavnú časť práce útvarov NOO. Predstavovali viac než 63 % všetkých začatých prešetrovaní. V tabuľke 2 v pracovnom dokumente sa uvádzajú štatistické informácie za roky 2002 - 2006. 7.3.1. Preskúmania uplynutia platnosti (pozri prílohu F) V článku 11 ods. 2 a článku 18 základných nariadení sa stanovuje uplynutie platnosti opatrení po piatich rokoch, pokiaľ preskúmanie uplynutia platnosti nepreukáže, že by sa mali zachovať vo svojej pôvodnej podobe. Počas roku 2006 sa začalo 12 preskúmaní uplynutia platnosti, z ktorých sa v 11 dospelo k záveru, že je potrebné, aby sa clá naďalej uplatňovali na ďalšie obdobie piatich rokov. Okrem toho 8 preskúmaní uplynutia platnosti sa uzavrelo ukončením opatrení. 7.3.2. Predbežné preskúmania (pozri prílohu G) V článku 11 ods. 3 a článku 19 základných nariadení sa stanovuje preskúmanie opatrení počas obdobia ich platnosti. Preskúmania sa môžu obmedziť na aspekty dumpingu/subvencovania alebo ujmy. Počas roku 2006 sa začalo 18 predbežných preskúmaní. Jedenásť predbežných preskúmaní bolo uzavretých potvrdením alebo zmenou a doplnením cla a 8 prešetrovaní bolo uzavretých, čím sa ukončili aj opatrenia. 7.3.3. „Iné“ predbežné preskúmania (pozri prílohu H) Niekoľko iných preskúmaní, ktoré nie sú zahrnuté v článku 11 ods. 3 alebo v článku 19 základných nariadení, alebo v súvislosti s ktorými nebolo v úradnom vestníku uverejnené oznámenie o začatí konania, bolo uzavretých počas roku 2006. Tieto sa konkrétnejšie týkajú, inter alia , prijatia, dobrovoľného stiahnutia alebo porušenia záväzkov, žiadostí stať sa novým vývozcom v prípadoch, kedy sa uplatňuje výber vzorky, pozastavenia opatrení, a pod. 7.3.4. Preskúmania nových vývozcov (pozri prílohu I) V článku 11 ods. 4 a článku 20 základných nariadení, v uvedenom poradí, sa stanovuje preskúmanie „nového vývozcu” a „urýchlené” preskúmanie s cieľom stanoviť individuálne dumpingové rozpätie alebo individuálne vyrovnávacie clo, pokiaľ ide o nových vývozcov so sídlom v príslušnej vyvážajúcej krajine, ktorí výrobok nevyvážali počas obdobia prešetrovania. Takíto vývozcovia musia preukázať, že sú úplne novými vývozcami a že skutočne začali vyvážať do Spoločenstva po období prešetrovania. V takom prípade sa pre nich môže vypočítať individuálne clo, ktoré je obyčajne nižšie, ako clo pre celú krajinu. V roku 2006 sa začalo jedno preskúmanie nového vývozcu. Ukončili sa dve prešetrovania, z ktorých 1 bolo urýchlené preskúmanie. Jedno prešetrovanie bolo ukončené, čím sa zachovala pôvodná úroveň cla. 7.3.5. Absorpčné prešetrovania (pozri prílohu J) Ak existujú postačujúce informácie o tom, že po pôvodnom období prešetrovania a pred alebo po uložení opatrení sa vývozné ceny znížili alebo, že nedošlo k žiadnemu alebo k nedostatočnému pohybu cien opätovného predaja alebo následných predajných cien dovážaného výrobku v Spoločenstve, môže sa otvoriť „absorpčné“ preskúmanie s cieľom preskúmať, či opatrenie malo účinok na uvedené ceny. Dumpingové rozpätia sa ako také môžu prepočítať a clo sa môže zvýšiť s cieľom zohľadniť takéto nižšie vývozné ceny. Možnosť „absorpčných” preskúmaní je zahrnutá v článkoch 12 a 19 ods. 3 základných nariadení. V roku 2006 sa začali 2 antiabsorpčné prešetrovania a jedno bolo uzavreté bez zvýšenia cla. 7.3.6. Prešetrovania obchádzania (pozri prílohu K) V článkoch 13 a 23 základných nariadení sa predpokladá možnosť opätovne otvoriť prešetrovania, ak bol predložený dôkaz, že opatrenia sa obchádzajú. V roku 2006 sa začali 2 prešetrovania. Tri prešetrovania sa uzavreli predĺžením uplatňovania cla a jedno bez predĺženia uplatňovania cla. 7.4. Ochranné prešetrovania (pozri prílohu L) Počas roku 2006 sa ukončilo prešetrovanie mrazených jahôd bez uloženia opatrení. Na konci roku 2006 platilo len jedno ochranné opatrenie, a to opatrenie na dovoz niektorých druhov citrusového ovocia. 8. Presadzovanie antidumpingových/antisubvenčných opatrení 8.1. Sledovanie opatrení Sledovanie platných opatrení sa zameralo na štyri hlavné oblasti: 1) zabránenie podvodu; 2) sledovanie obchodných tokov a vývoja trhu; 3) zlepšenie účinnosti pomocou primeraných nástrojov a 4) reagovanie na nekalé praktiky. Toto sledovanie umožnilo útvarom NOO, aby boli v oblasti presadzovania viac proaktívne, ako iba reaktívne. 8.2. Monitorovanie záväzkov (pozri prílohy M a Q) Monitorovanie záväzkov je súčasťou opatrení v súvislosti s presadzovaním, keďže záväzky sú formou antidumpingových a antisubvenčných opatrení. Komisia ich prijme, ak je presvedčená, že môžu účinne odstrániť poškodzujúce účinky dumpingu alebo subvencovania. Na začiatku roku 2006 boli prijaté platné záväzky od 40 spoločností. Počas roku 2006 sa uskutočnili tieto zmeny portfólia záväzkov: záväzky 22 spoločností sa ukončili a bolo prijatých 24 ponúk záväzkov. Z tohto vyplýva, že celkový počet platných záväzkov na konci roku 2006 bol 43. 9. vrátenie cla (pozri prílohu U) V článkoch 11 ods. 8 a 21 ods. 1 základných nariadení sa dovozcom umožňuje žiadať náhradu príslušných vybratých ciel, keď sa preukáže, že dumpingové rozpätie/rozpätie subvencie, na základe ktorého boli zaplatené clá, zaniklo alebo bolo znížené na nižšiu úroveň, ako je úroveň platného cla. Počas roku 2006 bolo podaných 19 nových žiadostí o vrátenie cla. Bolo uzavretých trinásť prípadov, bolo udelené jedno vrátenie cla v plnej výške a tri čiastočné náhrady cla a dve žiadosti o vrátenie cla boli zamietnuté. 10. Súdne preskúmanie: rozhodnutia súdneho dvora /súdu prvého stupňa V roku 2006 Súd prvého stupňa vydal 6 rozsudkov v súvislosti s antidumpingovými alebo antisubvenčnými opatreniami (Súdny dvor nevydal žiadny rozsudok). Okrem toho, v 4 prípadoch žiadatelia svoje žiadosti stiahli. Zhrnutie rozsudkov sa uvádza v pracovnom dokumente. V roku 2006 bolo podaných devätnásť nových prípadov, 17 na Súde prvého stupňa a 2 na Súdnom dvore. Zoznam prípadov v súvislosti s antidumpingovými a antisubvenčnými opatreniami na Súde prvého stupňa a na Súdnom dvore, neukončených na konci roku 2006, sa nachádza v prílohe S k pracovnému dokumentu. 11. Opatrenia v rámci svetovej obchodnej organizácie (WTO) 11.1. Riešenie sporov v oblasti antidumpingových, antisubvenčných a ochranných opatrení WTO stanovuje prísny postup riešenia sporov medzi členmi WTO, ktoré sa týkajú uplatňovania dohôd WTO. V prípade lososa bola 22. júna zriadená skupina, ktorej členovia napokon prijali rozhodnutie 2. augusta 2006. Nórsko sa rozhodlo čeliť rozsiahlej škále aspektov príslušného antidumpingového rozpätia – od dumpingu cez ujmu a príčinné súvislosti po formu opatrení. Po predložení prvých písomných stanovísk obidvoch strán sporu sa prvé podstatné stretnutie skupiny so stranami a tretími stranami uskutočnilo v dňoch 12. a 13. decembra 2006. Konečná správa skupiny by mala byť vydaná v júli 2007 a po jej vydaní budú mať obidve strany možnosť odvolať sa. Podrobné údaje sú uvedené v pracovnom dokumente priloženom k tejto správe. 11.2. Ďalšie opatrenia WTO V roku 2006 došlo k zintenzívneniu rokovaní o antidumpingu, priemyselných subvenciách a subvenciách určených rybnému hospodárstvu a k prehĺbeniu diskusie o návrhoch poskytujúcich konkrétne právne texty na účely možných zmien. Pokiaľ ide o antidumping, Spoločenstvo predložilo návrhy súvisiace s dodatočnou kontrolou začatí konaní vykonávanou skupinou odborníkov a s pravidelným mechanizmom transparentnosti v Antidumpingovom výbore pre postupy používateľských krajín. Pokiaľ ide o subvencie určené rybnému hospodárstvu, čoraz väčší počet krajín naďalej podporoval „strednú“ pozíciu uvedenú v návrhoch predložených Komisiou. Spoločenstvo podporilo aj silný mechanizmus presadzovania a transparentnosti, ktorým by sa zabezpečilo, že nové disciplíny skutočne všetci implementujú. EÚ predložila návrh textov súvisiacich s týmito dvoma aspektmi v apríli 2006. Pokiaľ ide o priemyselné subvencie, postupne sa diskusie zamerali na obmedzený počet zásadných oblastí, vrátane postupov subvencovania, na ktoré EÚ sústredila pozornosť vo svojom návrhu textov z apríla 2006. Keďže sú však priepasti medzi kľúčovými činiteľmi príliš veľké, generálny riaditeľ WTO rozhodol v júli 2006 o pozastavení rokovaní vo všetkých oblastiach. Neformálna technická práca bola obnovená v jeseni 2006. Pokiaľ ide o antidumping, Spoločenstvo je stále jedným z najaktívnejších členov pracovnej skupiny pre dotazníky a zásady overovania, ktorá bola zriadená na základe našej iniciatívy a ktorej predsedá úradník Komisie. Pokiaľ ide o subvencie, neformálne kontakty medzi kľúčovými činiteľmi zabezpečili, že táto oblasť rokovaní, najmä otázky, ktoré presadzuje EÚ, bude naďalej jednou z tém, o ktorých sa bude rokovať po obnovení rokovaní. Súčasne s týmito aktivitami pokračovala pravidelná práca výborov pre antidumping, subvencie, vyrovnávacie a ochranné opatrenia. 12. Záver Rok 2006 sa v porovnaní s predchádzajúcimi rokmi vyznačoval zvýšeným počtom začatých prípadov a takisto zvýšeným počtom prešetrovaní ukončených bez uloženia opatrení. Pokiaľ ide o uložené opatrenia, išlo o priemerný rok. Uvedený rok bol „bohatý na udalosti“ z niekoľkých ďalších hľadísk, ako je príprava na rozšírenie EÚ v roku 2007, zelená kniha a prešetrovanie koženej obuvi s pôvodom v Čínskej ľudovej republike. Táto správa poukazuje na primerané využívanie nástrojov ochrany obchodu a zároveň potvrdzuje svoju prax pri zabezpečovaní dôkladného a profesionálneho vykonávania prešetrovaní. Zároveň je Spoločenstvo pripravené v dôkazmi podložených prípadoch rázne zakročiť proti nečestným obchodným postupom. Transparentnosť je neoddeliteľne spojená s dôkladným uplatňovaním nástrojov ochrany obchodu a odrážajú sa v nej zmeny uskutočnené v legislatívnom rámci v rokoch 2004 a 2005. Komisia je rozhodnutá pokračovať v budúcnosti týmto smerom. [1] KOM(2006) 567, v konečnom znení – dostupné nahttp://ec.europa.eu/trade/issues/sectoral/competitiveness/global_europe_en.htm . [2] Európske nástroje na ochranu obchodu v meniacom sa globálnom hospodárstve - Zelená kniha na verejnú konzultáciu - KOM(2006) 763, v konečnom znení, dostupné nahttp://ec.europa.eu/trade/issues/respectrules/anti_dumping/comu061206_en.htm . [3] V tabuľke 1 v pracovnom dokumente sa uvádzajú štatistické informácie týkajúce sa nových prešetrovaní v rokoch 2002 – 2006 vykonaných podľa ustanovení článkov 5 a 10 základných nariadení.